b'\n_START_ARTICLE_\nPihalni orkester Kapele\n_START_PARAGRAPH_\nPihalni orkester Kapele je bil ustanovljen leta 1850 in spada med najstarej\xc5\xa1e orkestre v Sloveniji. Godbo so ustanovili biv\xc5\xa1i voja\xc5\xa1ki godbeniki. Ko je leta 1987 prevzel dirigentsko palico Franc Arh, je godba pri\xc4\x8dela z udele\xc5\xbebo na tekmovanjih. Do sedaj je orkester gostoval v Italiji, Nem\xc4\x8diji, na \xc4\x8ce\xc5\xa1kem, Mad\xc5\xbearskem, Hrva\xc5\xa1kem in Makedoniji. Vsako leto izvedejo eno gostovanje v tujini ter osrednjo prireditev pod \xc5\xa1otorom s povabilom godb iz Slovenije in tujine.Pri nas so tako \xc5\xbee ve\xc4\x8dkrat gostovale godbe iz Hrva\xc5\xa1ke (Rozga, Lovran), Mad\xc5\xbearske (Budimpe\xc5\xa1ta), zamejska godba iz Italije (Prosek), Nem\xc4\x8dije (Obergunsburg). Letos bodo prvi\xc4\x8d gostili godbo iz \xc5\xa0vice._NEWLINE_Posneli so tri glasbene kasete in ve\xc4\x8d oddaj za lokalne in osrednje medijske hi\xc5\xa1e. Igrali so na ve\xc4\x8djih slovenskih prireditvah: Pivo in cvetje v La\xc5\xa1kem, \xc5\xa0u\xc5\xa1tarska nedelja v Tr\xc5\xbei\xc4\x8du, Praznik \xc4\x8de\xc5\xa1enj v Brdih, Vinska vigred v Metliki, itd. Na tekmovanjih v okviru Zveze slovenskih godb so od leta 2003 uvr\xc5\xa1\xc4\x8deni v I. te\xc5\xbeavnostno skupino, kar so leta 2008 v La\xc5\xa1kem na tekmovanju potrdili z zlato plaketo. Septembra 2008 so se vrnili tudi z zlatim odli\xc4\x8djem iz mad\xc5\xbearskega kraja Mor, kjer so tekmovali z orkestri iz Slova\xc5\xa1ke, Mad\xc5\xbearske, Poljske, Gr\xc4\x8dije in Slovenije. Orkester \xc5\xa1teje 56 \xc4\x8dlanov. Z lastnimi sredstvi so si uredili klimatiziran vadbeni prostor v Kapelah, v izmeri 200 m2, tako da imajo dobre vadbene pogoje.'